‘ANC verantwoordelik vir Eskom-skuld’Argieffoto: GCIS Die VF Plus het Maandag gesê dit is die ANC se skuld dat talle munisipaliteite nou beurtkrag moet ervaar omdat hul Eskom-skuld nie betaal is nie, aangesien die regerende party “ŉ kultuur van wanbetaling begin het”. “Die ANC moet volle verantwoordelikheid vir die situasie aanvaar, aangesien dié party die kultuur van wanbetaling begin het en nou nie daarin kan slaag om dié kultuur om te keer nie,” het dr. Pieter Groenewald, leier van die VF Plus, in ŉ verklaring gesê. Volgens Groenewald is die beurtkrag, wat nou by hierdie munisipaliteite toegepas gaan word, onregverdig teenoor inwoners wat wel hul kragrekeninge betaal. “Die betrokke uitvoerende burgemeesters en munisipale bestuurders se salarisse moet opgeskort word vir elke maand wat beurtkrag toegepas word,” het hy gesê. “Dit is weens die onbevoegdheid van juis die burgemeesters en munisipale bestuurders dat hierdie situasie ontstaan het en die invordering van agterstallige dienstegelde behoort hul prioriteit te wees om te verseker die betalers van dienstegelde kry wel hul dienste.” Groenewald het beklemtoon die totale uitstaande dienstegeld van die munisipaliteite beloop reeds meer R110 miljard, maar die regering doen nie iets om in te gryp nie. “Indien die salarisse van burgemeesters en munisipale bestuurders teruggehou word, sal hulle hul werk begin doen en seker maak dienstegelde word ingevorder en diensverskaffers soos Eskom word betaal.” Maroela Media het vroeër berig munisipaliteite in die Vrystaat, Noordwes en Noord-Kaap is tot vandag tyd gegee om hul agterstallige Eskom-skuld te betaal of ŉ betalingsooreenkoms met die kragverskaffer te sluit. Indien hulle versuim om dit te doen, sal hul krag afgesny word. Eskom het Sondag aangekondig vyf van ŉ reeks munisipaliteite het reeds ŉ ooreenkoms met die kragverskaffer bereik. Teen Maandag het nog drie munisipaliteite die veilige lysie gehaal. Eskom het ooreenkomste bereik met Nketoana (Arlington, Lindley, Petrus Steyn en Reitz), Nala (Bothaville, Wesselsbron), Tokologo (Boshof, Dealesville en Hertzogville), Mantsopa (Excelsior, Hobhouse, Ladybrand, Thaba Patchoa en Tweespruit), Dihlabeng (Bethlehem, Fouriesburg, Rosendal, Paul Roux, Fateng-Tse-Ntsho, Panorama en Groenvoerlande), Masilonyana (Theunissen, Brandfort, Winburg en Verkeerdevlei) die Walter Sisulu-munisipaliteit (Aliwal-Noord, Steynsburg, Burgersdorp, Venterstad en Jamestown) en Mamusa (Schweizer-Reneke) in Noordwes. Lees die vorige berigte oor Eskom op Maroela Media.